Operácia Trvalá sloboda – Africký roh

Operácia Trvalá sloboda - Africký roh (v angl. Operation Enduring Freedom - Horn of Africa) (OEF-HOA) je názov vojenskej operácie vedenej Spojenými štátmi na boj s terorizmom v oblasti Afrického rohu. Je súčasťou vojenskej operácie Trvalá sloboda (v angl. "Operation Enduring Freedom", "OEF"), no nie je jedinou vojenskou operáciou OEF na Africkom kontinente. Ďalšou je Operácia Trvalá sloboda - Trans Sahara (v angl. "Operation Enduring Freedom - Trans Sahara") (OEF-TS), ktorú až do vytvorenia nového Africa Command, veliteľstva amerických ozbrojených síl v Afrike, viedlo European Command, veliteľstvo amerických ozbrojených síl v Európe.
Combined Joint Task Force - Horn of Africa (CJTF-HOA) je hlavnou, no nie jedinou vojenskou jednotkou, ktorá je súčasťou operácie OEF-HOA. Námornou zložkou je mnohonárodná Combined Task Force 150 (CTF-150), ktorá spadá pod velenie Piatej flotily námorníctva Spojených štátov. Obidve tieto zložky patrili v minulosti pod velenie Central Command, veliteľstva amerických ozbrojených síl na Strednom východe. Vo februári 2007 prezident Spojených štátov George W. Bush oznámil vytvorenie Africa Command, ktoré prevzalo celú oblasť pôsobenia CJTF-HOA v októbri 2007.
Operácie.
Protipirátske operácie.
Piráti su aktívni pozdĺž Somálskeho pobrežia a predstavujú nebezpečenstvo pre všetku lodnú dopravu v oblasti, z toho dôvodu sú protipirátske operácie bežnou súčasťou Operácie Trvalá sloboda - Africký roh. Bojové akcie v tejto kampani predstavujú väčšinou útoky proti pirátom, ako proti islamským militantom. Jediným potvrdeným útokom proti americkým jednotkám v oblasti je incident z 18. marca 2006, keď piráti zaútočili na dve americké vojenské plavidlá.
21. január 2006.
21. januára 2006 torpédoborec triedy Arleigh Burke USS Winston S. Churchill zajal pri pobreží Somálska plavidlo, ktorého posádka bola podozrivá z pirátstva.
18. marec 2006.
18. marca 2006 krížnik triedy Ticonderoga USS Cape St. George a torpédoborec triedy Arleigh Burke USS Gonzalez opätovali paľbu na pirátske plavidlá.
3. jún 2007.
3. júna 2007 USS Carter Hall prenasledoval pirátov, ktorí zaútočili na nákladnú loď, no nepodarilo sa mu ich odraziť.
28. október 2007.
28. októbra 2007 americký torpédoborec USS Porter začal paľbu na pirátov, ktorí zajali nákladnú loď a spolu s ostatnými loďami zablokoval prístav, v ktorom sa piráti pokúsili nájsť útočisko.
Nárast napätia v Somálsku.
1. júla 2006 sa na internete objavila správa, ktorú údajne napísal Usáma bin Ládin, v ktorej vyzýval Somálčanov na vytvorenie islamského štátu a varoval západné štáty, že jeho sieť Al-Ká’ida bude proti nim bojovať, ak v danej oblasti budú zasahovať.
11. júla 2006 prevzala Únia islamských súdov kontrolu nad Mogadišom, hlavným mestom Somálska a začiatkom decembra ovládala už väčšinu územia na juhu krajiny. V novembri 2006 sa v meste Garissa v Keni, ležiacom v jej Severovýchodnej provincii susediacej so Somálskom nachádzal oddiel Americkej námornej pechoty. Oficiálne sa zúčastňoval humanitárnej misie na podporu dodávok potravín spolu s kenskou armádou. No miestni obyvatelia vyjadrili svoje podozrenie, že mariňáci boli na prieskumnej misii v blízkosti Somálskych hraníc. 26. novembra 2006 vydalo americké veľvyslanectvo v Keni varovanie pre amerických občanov pred cestou do Kene a Etiópie potom, čo dopisy údajne napísané somálskym vodcom Únie islamských súdov Hassanom Dahirom Aweysom nabádali k vykonaniu samovražedných teroristických útokov proti americkým občanom v týchto dvoch krajinách.